  Майя Бывальцева «Кышкыттэмлыко но ӟечлыко сюресъёс» федерал программая Удмуртиын 1 сюрс 200 иськем сюресъёсты тупатыны чаклало. Ӵектосэ пыриськон понна сыӵе нырысь-валысь куриськон дасяз элькун, ивортэ улосвыл тӧролэн но кивалтэтлэн пресс-службазы. Удмуртилэн тӧроез Александр Соловьёв та ужпумъя Россиысь транспортъя министрен Максим Соколовен селектор пыр кенешонэ пыриськиз. «Со программая таиз арлы чакланъёсын 128 иськем мында автомобиль сюресъёсты тупатон. Со федерал трассаос, улосвыл сюресъёс, Ижкарысь урамъёс. Со понна программалэн коньдэтэныз 1 миллиард 250 миллион манет чакламын: ӝыныез со пӧлысь федерал коньдэтысь вуоз, мукет ӝыныез — элькунлэн коньдэтысьтыз но Ижкар муниципал кылдытэтысь», — вераз улосвыллэн кивалтӥсез. Висъям коньдон чотын сюреслэсь вылзэ тупатэм сяна, пусъёс, светофоръёс, тыл пуктыны пусъемын. Чакланъёсъя, ӵектосэ пыриськон сюрес вылын шудтэм учыръёс кылдон интыосты 2018-тӥ ар пумозь 50 процентлы, 2025-тӥ арозь — 85 процентлы кулэстыны кулэ. Улосвыл программаосты соглаштон 30-тӥ толшоре ортчоз. Тодэ вайытом, чакланъёсъя, Ижкарысь сюресъёсты но 100 иськем со котырысь сюресъёсты азинтыны таяз арын элькун федерал коньдэтысь 625 миллион манет басьтоз. Тегъёс: Авто Ижкар Удмуртия АлександрСоловьёв сюресъёс  